2020. gada 26. februārī Rīkojums Nr. 76

Rīgā (prot. Nr. 8 32. §)

**Par konceptuālo ziņojumu "Par eID karti kā derīgu personu apliecinošu dokumentu Saeimas vēlēšanās"**

1. Atbalstīt konceptuālajā ziņojumā "Par eID karti kā derīgu personu apliecinošu dokumentu Saeimas vēlēšanās" (turpmāk – konceptuālais ziņojums) ietverto 1. risinājumu, tai skaitā tehniskā nodrošinājuma 1.2. risinājumu, kas paredz, ka personas apliecību izmantošana Saeimas vēlēšanās tiek īstenota, ieviešot elektronisku tiešsaistes Vēlētāju reģistru.

2. Noteikt Centrālo vēlēšanu komisiju, Iekšlietu ministriju (Pilsonības un migrācijas lietu pārvaldi) un Ārlietu ministriju par atbildīgajām institūcijām šā rīkojuma 1. punktā minētā risinājuma īstenošanā.

3. Lai nodrošinātu šā rīkojuma 1. punktā minētā risinājuma īstenošanai nepieciešamā finansējuma pieprasīšanu, Centrālajai vēlēšanu komisijai normatīvajos aktos noteiktajā kārtībā sagatavot un iesniegt attiecīgu starpnozaru prioritārā pasākuma pieteikumu.

4. Jautājumu par papildu valsts budžeta līdzekļu piešķiršanu šā rīkojuma 1. punktā minētā risinājuma īstenošanai 2022. gadā 430 491 *euro* apmērā Iekšlietu ministrijai (tai skaitā budžeta apakšprogrammai 11.01.00 "Pilsonības un migrācijas lietu pārvalde" 380 276 *euro* un budžeta apakšprogrammai 02.03.00 "Vienotās sakaru un informācijas sistēmas uzturēšana un vadība" 50 215 *euro)* un496 644 *euro* apmērā Centrālajai vēlēšanu komisijai (budžeta programmai 02.00.00 "Saeimas vēlēšanas") izskatīt Ministru kabinetā likumprojekta "Par valsts budžetu 2021. gadam" un likumprojekta "Par vidēja termiņa budžeta ietvaru 2021., 2022. un 2023. gadam" sagatavošanas un izskatīšanas procesā kopā ar visu ministriju un centrālo valsts iestāžu iesniegtajiem prioritāro pasākumu pieteikumiem atbilstoši valsts budžeta finansiālajām iespējām.

5. Ja šā rīkojuma 4. punktā minētais finansējums likumprojekta "Par valsts budžetu 2021. gadam" sagatavošanas un izskatīšanas procesā tiek atbalstīts:

5.1. Vides aizsardzības un reģionālās attīstības ministrijai sagatavot likumprojektu par grozījumiem Saeimas vēlēšanu likumā un iesniegt to Ministru kabinetā likumprojekta "Par valsts budžetu 2021. gadam" pavadošo likumprojektu paketē;

5.2. Iekšlietu ministrijai sagatavot likumprojektu par grozījumiem Vēlētāju reģistra likumā un iesniegt to Ministru kabinetā likumprojekta "Par valsts budžetu 2021. gadam" pavadošo likumprojektu paketē.

Ministru prezidents A. K. Kariņš

Vides aizsardzības un

reģionālās attīstības ministrs J. Pūce